PREDKLADACIA SPRÁVA

Návrh komplexného organizačného, finančného a legislatívneho riešenia implementácie Akčného plánu FLEGT (EÚ) v podmienkach SR, najmä v oblasti implementácie nariadenia EP a Rady (EÚ)             č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva a nariadenia Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva                     sa predkladá na základe úloh Plánu práce vlády Slovenskej republiky na II. polrok 2016, ktorý bol schválený uznesením vlády č. 274 zo 7. júla 2016. 

Nariadenie Európskeho parlamentu a Rady (EÚ) č. 995/2010 z 20. októbra 2010, ktorým                   sa ustanovujú povinnosti hospodárskych subjektov uvádzajúcich na trh drevo a výrobky z dreva         (EU Timber Regulation - nariadenie EÚ o dreve, ďalej len „EUTR“) ukladá povinnosť príslušným štátnym orgánom a účastníkom na trhu s drevom a výrobkami z dreva zamedziť a zabrániť vstupu dreva z nelegálnej ťažby alebo výrobku z takéhoto dreva na vnútorný trh, pričom každý členský štát má povinnosť zaviesť centrálnu evidenciu, určiť jeden alebo viac príslušných orgánov zodpovedných         za vykonávanie EUTR a určiť sankcie za správne delikty v oblasti uvádzania dreva   a výrobkov z dreva na trh.

V súčasnosti Slovenská republika, po viac ako 3 rokoch od účinnosti nariadenia EUTR nevie stále preukázať splnenie jeho základných ustanovení, ktoré sú adresované pre členský štát, nakoľko tieto povinnosti neboli doteraz implementované príslušným zákonom. Nariadenie EUTR, ako aj príslušné implementačné nariadenie, sa mali začať úplne vykonávať od 3. marca 2013, pričom v Slovenskej republike bolo potrebné, aby sa od uvedeného dátumu vykonával štátny dozor pre účely EUTR voči novým subjektom uvedeným v nariadení, ktorými sú obchodníci (v tomto zmysle aj spracovatelia)         a dovozcovia na trhu s drevom a výrobkami z dreva, monitorovacie organizácie a aby sa zabezpečila vymáhateľnosť práva vyplývajúca z EUTR.  

V tejto súvislosti bolo otvorené šetrenie Európskej komisie voči SR v režime EÚ PILOT, pričom Európska komisia neakceptovala vyjadrenie Slovenskej republiky a zároveň ukončila šetrenie prípadu v systému EU PILOT, z dôvodu nevyhovujúcej implementácie nariadenia o dreve EUTR. 

Návrh sa rovnako týka aj nariadenia Rady (ES) č. 2173/2005 z 20. decembra 2005, ktorým bol vytvorený licenčný systém FLEGT na dovoz dreva do Európskeho spoločenstva (ďalej len „FLEGT“) a jeho vykonávacieho nariadenia (ES) č. 1024/2008, ktoré stanovuje podrobné pravidlá vykonávania nariadenia FLEGT. Vo vzťahu k FLEGT ide o overovanie licencií z tretích krajín, s ktorými                        má EÚ uzatvorené partnerské dohody. 

Z týchto dôvodov implementáciu EUTR a FLEGT bude potrebné zabezpečiť novým zákonom, pričom predkladaný materiál obsahuje návrh prierezového zabezpečenia vykonávania EUTR, kde úlohu operatívneho koordinátora za SR bude zabezpečiť MPRV SR a ďalej bude potrebné v novom zákone rozhodnúť o príslušných orgánoch štátnej správy a ich kompetenciách, zabezpečení štátnych dozorov v rozsahu nad súčasné kompetencie orgánov štátnej správy, vytvorení informačného systému, ako        aj sankciách za porušenie EUTR. Vo vzťahu k FLEGT bude v zákone potrebné upraviť overovanie licencií FLEGT a oblasť podpory poskytovanej colným orgánom pri overovaní druhu dreva a výrobkov z dreva.

Návrh predpokladá využitie existujúcich orgánov štátnej správy na úsekoch lesného hospodárstva, ochrany prírody a Slovenskej obchodnej inšpekcie, ako aj so zriadením samostatného útvaru pri Národnom lesníckom centre vo Zvolene, ktorého úlohou bude predovšetkým vykonávanie kontrol uvádzania dreva a výrobkov z dreva prvýkrát na trh (okrem prípadov, kedy takéto kontroly budú vykonávať súčasné orgány štátnej správy na úseku lesného hospodárstva a ochrany prírody v rámci ich kompetencií pri kontrolách legálnosti ťažieb), zabezpečenie informačného systému, poskytovanie poradenstva hospodárskym subjektom, obchodníkom a spracovateľom dreva a zabezpečenie potrebnej súčinnosti colným orgánom  a ostatným orgánom štátnej správy.

K predloženému materiálu boli vykonané konzultácie v poradnom orgáne MPRV                                SR s podnikateľskými subjektmi a členmi Lesnícko-drevárskej rady na jej zasadnutiach 20.10.2016 a 14.11.2016. 

Predložený materiál je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskych spoločenstiev a právom Európskej únie.

Predkladaný návrh nemá finančný, ekonomický, environmentálny, sociálny vplyv, ako ani vplyv          na podnikateľské prostredie. Taktiež nemá vplyv na informatizáciu spoločnosti. Materiál však predpokladá prijatie nového zákona, u ktorého bude možné predpokladať negatívny vplyv                  na rozpočet verejnej správy, pričom vyhodnotenie vplyvov navrhovaného materiálu na vybrané oblasti bude predložené do vlády SR spolu s návrhom nového zákona.

